b'\n_START_ARTICLE_\nMarkas Aurelijus\n_START_SECTION_\nJaunyst\xc4\x97\n_START_PARAGRAPH_\n\xc5\xa0eima_NEWLINE_Tikrasis vardas \xe2\x80\x93 Markas Anijus Katilijus Severas, po vedyb\xc5\xb3 pasivadino Marku Anijumi Veru. Tap\xc4\x99s imperatoriumi, pasivadino Marku Aurelijumi Antoninu. Jis buvo vienintelis Marko Anijaus Vero ir Domicijos Liucilos s\xc5\xabnus. Jo vienintel\xc4\x97 artima giminait\xc4\x97 buvo dvejais metais jaunesn\xc4\x97 sesuo Anija Kornificija Faustina. Domicija Liucila buvo kilusi i\xc5\xa1 turtingos konsulo rango \xc5\xa1eimos. Marko Aurelijaus t\xc4\x97vas kil\xc4\x99s i\xc5\xa1 Ispanijos, buvo pretoriumi ir mir\xc4\x97, kai s\xc5\xabnui tebuvo treji metai. Markas Aurelijus pamini, kad i\xc5\xa1 jo i\xc5\xa1moko "vyri\xc5\xa1kumo be puikyb\xc4\x97s"._NEWLINE_Jo t\xc4\x97vo teta i\xc5\xa1 motinos pus\xc4\x97s buvo Vibija Sabina, Romos imperatoriaus Adriano \xc5\xbemona. Rupilija Faustina (Marko Aurelijaus senel\xc4\x97 i\xc5\xa1 t\xc4\x97vo pus\xc4\x97s) ir Vibia Sabina buvo pusiau seserys ir Saloninos Matidijos (Romos imperatoriaus Trajano dukter\xc4\x97\xc4\x8dios) dukros. Jo t\xc4\x97vo sesuo buvo Faustina Vyresnioji, Romos imperatoriaus Antonino Pijaus \xc5\xbemona._NEWLINE_Po t\xc4\x97vo mirties j\xc4\xaf \xc4\xafs\xc5\xabnijo senelis i\xc5\xa1 t\xc4\x97vo pus\xc4\x97s Markas Anijus Veras. Senelis mir\xc4\x97 138 m., sulauk\xc4\x99s beveik devyniasde\xc5\xa1imties met\xc5\xb3._NEWLINE_Imperijos \xc4\xafp\xc4\x97dinis_NEWLINE_136 m. Adrianas paskelb\xc4\x97, kad jo \xc4\xafp\xc4\x97diniu taps Lucijus Cejonijus Komodas, pasivadin\xc4\x99s Liucijum Elijum Cezariu. Markas tada jau buvo patrauk\xc4\x99s Adriano d\xc4\x97mes\xc4\xaf (ir dav\xc4\x97 jam pravard\xc4\x99 verissimus, i\xc5\xa1vertus "teisingiausias"). Jis buvo su\xc5\xbead\xc4\x97tas su Cejonija Fabija, Komodo dukra. Ta\xc4\x8diau su\xc5\xbead\xc4\x97tuv\xc4\x97s buvo nutrauktos po Komodo mirties, ir Markas Aurelijus buvo su\xc5\xbeieduotas su Antonino Pijaus dukra._NEWLINE_Tad po Liucijaus Elijaus (Komodo) mirties Adrianas i\xc5\xa1k\xc4\x97l\xc4\x97 s\xc4\x85lyg\xc4\x85, kad Antoninas, jei nori tapti \xc4\xafp\xc4\x97diniu, turi \xc4\xafs\xc5\xabnyti Mark\xc4\x85 (tada jis vadinosi Marku Elijum Aurelijum Veru) ir Lucij\xc5\xb3 Cejonij\xc5\xb3 Komod\xc4\x85 (Liucijaus Elijo s\xc5\xabn\xc5\xb3, de\xc5\xa1imt met\xc5\xb3 jaunesn\xc4\xaf u\xc5\xbe Mark\xc4\x85, pavadint\xc4\x85 Liucijum Veru) ir paskirti juos abu savo \xc4\xafp\xc4\x97diniais._NEWLINE_Antoninas \xc4\xafvykd\xc4\x97 s\xc4\x85lyg\xc4\x85 ir \xc4\xafs\xc5\xabnij\xc4\x99s paskelb\xc4\x97 juos savo \xc4\xafp\xc4\x97diniais 138 m. vasario 25 d., kai Markui buvo septyniolika met\xc5\xb3. Jis tapo imperatoriumi sulauk\xc4\x99s 40 m. Sp\xc4\x97jama, kad Adrianas buvo nusprend\xc4\x99s, jog Antoninas ir Komodas paruo\xc5\xa1 viet\xc4\x85 jaunajam Markui Aurelijui ir Liucijui Verui._NEWLINE_Apie Marko gyvenim\xc4\x85 valdant Antoninui, \xc5\xbeinoma i\xc5\xa1 jo susira\xc5\xa1in\xc4\x97jim\xc5\xb3 su vienu i\xc5\xa1 Adriano paskirt\xc5\xb3 mokytoj\xc5\xb3 Frontonu, svarbia fig\xc5\xabra to meto kult\xc5\xabroje. \xc5\xa0iuose lai\xc5\xa1kuose Markas atrodo es\xc4\x85s protingas, rimtas ir sunkiai dirbantis jaunuolis. Jie taip pat rodo did\xc4\x97jan\xc4\x8di\xc4\x85 filosofijos \xc4\xaftak\xc4\x85 b\xc5\xabsimajam imperatoriui: i\xc5\xa1 prad\xc5\xbei\xc5\xb3 rod\xc4\x99s nepasitenkinim\xc4\x85 nesibaigian\xc4\x8diomis lotyn\xc5\xb3 ir graik\xc5\xb3 kalb\xc5\xb3 pamokomis, jis susidomi Epikteto, \xc4\xaftakingo stoik\xc5\xb3 mokyklos moral\xc4\x97s filosofo, Diatrib\xc4\x97mis. Taip pat jis prad\xc4\x97jo reik\xc5\xa1tis vie\xc5\xa1ajame gyvenime \xc5\xa1alia Antonino, tapdamas konsulu 140 m., 145 m. ir 161 m. Tai rod\xc4\x97 bendradarbiavim\xc4\x85 priimant sprendimus. 147 m. jis gavo prokonsulo imperium u\xc5\xbe Romos rib\xc5\xb3 ir tribunicia potestas, pagrindines formalias imperatoriaus galias. 145 m. jis ved\xc4\x97 Anij\xc4\x85 Galerij\xc4\x85 Faustin\xc4\x85 ar Faustin\xc4\x85 Jaunesni\xc4\x85j\xc4\x85, kuri buvo Antonino dukra ir jo pusseser\xc4\x97 i\xc5\xa1 t\xc4\x97vo pus\xc4\x97s.'